**Relația dintre starea de bine și eubioza intestinală**

**Manole Cojocaru, Cristina Mocanu**

Termenul de „microbiom” a fost elaborat de Joshua Lederberg, unul din titanii biologiei moleculare, pentru a desemna totalitatea microbilor, a elementelor lor genetice şi a interacţiunilor acestora într-un mediu. În 1958, Lederberg a devenit unul dintre cei mai tineri laureaţi ai Premiului Nobel, obţinând cea mai importantă distincţie în domeniul medicinei la 33 de ani. Bacteriile ce formează microbiomul colonizează tractul digestiv încă din primele 24 de ore de la naştere şi se stabilizează în jurul vârstei de 2 ani, devenind o prezenţă permanentă în viaţa noastră şi formând un veritabil „organ”. Specialiştii estimează că miile de miliarde de microbi ce trăiesc în/pe organism cântăresc în total aproape 2 kg. Cei mai mulţi dintre aceștia trăiesc în intestin, iar distrugerea acestora poate avea consecinţe precum obezitatea, diferite afecţiuni ale colonului, etc. Relaţia cu bacteriile care trăiesc la nivelul organismului este simbiotică: în schimbul hranei, ne ajută să digerăm alimentele, să sintetizăm vitaminele de care este nevoie şi să întărim sistemul imunitar. Pentru a coexista cu microbiomul, sistemul imunitar trebuie să tolereze mii de specii de bacterii inofensive. În schimb, aceste bacterii joacă un rol important în lupta împotriva agenţilor patogeni - bacteriile „rele”. Cunoscând microbii care trăiesc în/pe organism, oamenii de ştiinţă speră să poată oferi o viaţă mai bună prin diete personalizate, diagnosticul rapid al afecţiunilor şi tratamentul personalizat. Recent, un amplu proiect european intitulat MetaHIT a condus la descoperirea faptului că oamenii se deosebesc şi prin bacteriile ce trăiesc în/pe ei. Cercetătorii preconizează că, copiii vor fi supuşi unor analize detaliate ale microbiomului, pentru a fi identificate bacteriile-cheie care lipsesc în vederea reintroducerii.